CELEX: 62018TN0714
Language: ro
Date: 2018-12-04 00:00:00
Title: Cauza T-714/18: Acțiune introdusă la 4 decembrie 2018 – Adraces/Comisia

11.2.2019   
            
            
               RO
            
            
               Jurnalul Oficial al Uniunii Europene
            
            
               C 54/25
            
         
      Acțiune introdusă la 4 decembrie 2018 – Adraces/Comisia
      (Cauza T-714/18)
      (2019/C 54/38)
      Limba de procedură: portugheza
      
         Părțile
      
      
         Reclamantă: Associação para o Desenvolvimento da Raia Centro Sul – Adraces (Vila Velha de Ródão, Portugalia) (reprezentanți: G. Anastácio, D. Pirra Xarepe, J. Whyte și M. Barros Silva, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  declararea nevalidității deciziei ARES(2018) 4940694 a Comisiei din 26 septembrie 2018 care a pus capăt Convenției-cadru de parteneriat nr. COM/LIS/ED/2018-2020_1 și obligarea Comisiei la restabilirea situației anterioare a reclamantei;
               
            
                  —
               
               
                  obligarea Comisiei la plata tuturor cheltuielilor de judecată.
               
            
         Motivele și principalele argumente
      
      În susținerea acțiunii, reclamanta invocă cinci motive.
      
                  1.
               
               
                  Primul motiv, întemeiat pe încălcarea principiului securității juridice, în măsura în care Comisia a reziliat unilateral un contract public, fără să indice niciun temei sau justificare.
               
            
                  2.
               
               
                  Al doilea motiv, întemeiat pe încălcarea principiului bunei credințe, în măsura în care, prin introducerea în convenția-cadru menționată a unei clauze generale de reziliere potrivit căreia Comisia poate pune capăt respectivei convenții în mod arbitrar, fără niciun temei sau justificare, aceasta a depășit limitele competenței sale și nu a respectat echilibrul de interese care stă la baza oricărui contract, public sau privat.
               
            
                  3.
               
               
                  Al treilea motiv, întemeiat pe încălcarea principiului respectării drepturilor și a intereselor legitime ale particularilor care leagă administrația în materie de contracte publice, în măsura în care Comisia a reziliat unilateral, în mod pur arbitrar și fără niciun temei, convenția menționată, contrar principiului pacta sunt servanda.
                  
               
            
                  4.
               
               
                  Al patrulea motiv, întemeiat pe încălcarea principiului bunei administrări, în măsura în care Comisia a reziliat convenția menționată întemeindu-se exclusiv pe un articol de presă, fără a efectua o apreciere suficient de detaliată a prezentei cauze, ceea ce constituie un caz de administrare defectuoasă.
               
            
                  5.
               
               
                  Al cincilea motiv, întemeiat pe încălcarea principiului proporționalității în măsura în care Comisia a reziliat convenția menționată fără niciun temei sau justificare, ca reacție la condamnarea unui lucrător al reclamantei pentru infracțiuni de falsificare și înșelăciune care nu au nicio legătură cu activitatea acesteia din urmă și nici cu atribuțiile și competența Comisiei.